《食石鳞》
宋代·李处权

异时柳柳州，谪居食虾蟆。
人情尚随俗，此道谁疵瑕。
穷工见文字，制作排淫哇。
作诗报昌黎，想当剧雄夸。
集中此篇亡，恨不穷天葩。
人生一饱止，何事须鱼虾。
我乡实西北，柯山偶藏家。
土人重石鳞，充馔蔑有加。
商论及品次，众口时纷拏。
朝来有分甘，珍味到齿牙。
笼粒坐剥雪，壶浆荐流霞。
此物亦易致，我饥其有涯。
儿童还可笑，远岸去攜叉。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。